והנה אנחנו שוב באותה דילמה מוכרת, שמלווה אותנו עוד מימי הקמפיינים הקודמים, אולי אפילו מכניסתה של הנבחרת למעגל המשחקים באירופה עוד בשנות ה-90: האם להסתפק בשלוש הנקודות הבאמת חשובות שהשיגה ישראל הערב (שבת) ב-1:3 על לוקסמבורג ושביססו אותה במקום השני בבית, או שמותר לנו לדרוש מדי פעם גם יכולת טובה מהחניכים של קשטן, קצת הנעת כדור, מעט כדורגל, משהו?
כרגיל, ישראל מצליחה מול הנבחרות הקטנות. האם הפעם זה יספיק?
הנבחרת אמנם ניצחה, אבל רגע לפני לטביה (וסוכות) לא הראתה משהו שאפשר להתרשם ממנו להמשך ונזקקה לעזרת האושפיזין (להלן, הליגיונרים) שכבשו את כל השערים. הראשון של בניון הגיע רק בגלל טיפשות של השוער המקומי שהכשיל את גולן, השלישי היה שייך כולו לטועמה שהבריק במבצע אישי, כשבתווך, רק הגול של גולן מזכיר במשהו מהלך קבוצתי מתוכנן ויפה.
למזלנו, כל בית המוקדמות לא ממש מרשים, ונכון לעכשיו, למרות איבוד הנקודות בבית מול שוייץ, ישראל במצב לא רע בכלל. נכון, יוון כותשת את כל מה שעומד מולה, אבל החבורה של אוטמאר היצפלד, שאלוהים יודע איך, הפסידה ללוקסמבורגים, הולכת ומסתמנת כיריבה של הקשטנים על המקום השני. אחרי 40 שנות יובש כבר קצת קשה להאמין, אבל לכו תדעו. שמירה על הנקודות מול הקטנות ואולי גניבה קטנה בבאזל, ולוזון עוד יגיד לכולנו 'אמרתי לכם'.
מזל או סתם טפשות של הלוקסמבורגים? לנו זה לא חשוב. כבר אחרי 30 שניות עבירה מיותרת של השוער המקומי על גולן הביאה לישראל פנדל מוצדק. יוסי בניון גילגל בקלות פנימה. אגב, שערו הראשון של הקפטן במשחק חוץ רשמי (כבש במשחק ידידות) מאז השער נגד קפריסין לפני 9 שנים. בדקה ה-11 ניסה בן דיין וולה מקצה הרחבה, אבל השוער קלט בקלות.
בדקה ה-14 עוד קפטן כבש, הפעם של הנבחרת המקומית. בעיטה חופשית יפהפיה של רנה פטרס מצאה את החיבורים של אוואט. 1:1. ישראל חיכתה עד לדקה ה-33 כדי להגיע למצב קורץ נוסף, אבל בירם כיאל, שקיבל מסירה מצויינת מבניון, נעצר על ידי רגל של בלם לוקסמבורגי. בדקה ה-37 טיל של בטמר הרעיד את המשקוף של אוואט.
בדקה ה-53 ישראל השיבה לעצמה את היתרון. אלברמן הכניס כדור עומק לכיאל שבישל לגולן. החלוץ, שהיה מעורב בגול הראשון, עשה זאת הפעם בעצמו. 1:2. בדקה ה-82 סלים טועמה הבטיח כנראה סופית ששלוש הנקודות יישארו של ישראל עם בומבה יפהפיה לחיבור מתוך הרחבה. 1:3.
ישראל: דודו אוואט, קלמי סבן, דקל קינן, טל בן חיים, דדי בן דיין, בירם כיאל, גל אלברמן (משה אוחיון/90), יוסי בניון (מאור בוזגלו/88), סלים טועמה, אליניב ברדה, עומר גולן.
לוקסמבורג: ג'ונתן ג'וברט, קים קינציגאר, בן פאיאל, קלאוד רייטאר, ג'ין ואגנר, רנה פטרס, פול בוסי (דניאל אלבס דה מוטה/66), ג'יל בטמר, פונס ליוק, סטפנו בנסי (יואקים אורליין/46), מריו מוטסץ'.